1 Korentyen 12 | Labib lo Enternet | New World Translation
1 Korentyen 12:1-31
Diferan abilite lespri sen (1-11)
En sel lekor, me plizyer parti lekor (12-31)
12 Mon bann frer, la sa ki mon anvi zot konnen konsernan bann abilite* ki lespri sen i donnen. 2 Zot konnen ki ler zot pa ti ankor vin Kretyen,* zot ti ganny enfliyanse pour ador bann zidol ki pa kapab koze e zot ti fer tou sa ki sa bann zidol ti oule. 3 Me mon anvi ki zot konnen ki avek led lespri sen Bondye, en dimoun pa kapab dir: “Zezi in ganny modi!” e personn pa kapab dir: “Zezi i Senyer!” eksepte avek led lespri sen. 4 I annan diferan abilite* ki lespri sen i donnen, me i annan zis en sel lespri sen. 5 I annan diferan fason pour servi lezot, pourtan i annan zis en sel Senyer. 6 I annan diferan fason ki Bondye i azir dan dimoun pour fer diferan keksoz, pourtan i annan zis en sel Bondye. 7 Me bann diferan abilite ki lespri sen i klerman donn sakenn, i ganny donnen pour benefisye lezot. 8 Lespri sen i donn en dimoun abilite pour koz avek lasazes, sa menm lespri sen i donn en lot dimoun abilite pour ganny konnesans. 9 Sa menm lespri sen i donn en dimoun lafwa e en lot abilite pour geri bann malad. 10 En lot ankor i ganny abilite pour fer mirak, en lot pour profetize, en lot ankor pour konnen si en parol i enspire, en lot pour koz diferan langaz e en lot pour enterpret diferan langaz. 11 Me sa menm lespri sen i azir dan tou sa bann diferan fason e i donn sakenn dapre sa ki i anvi. 12 Parski zis parey i annan en sel lekor me i annan plizyer parti lekor e tou sa bann parti lekor, menm si i bokou i en sel lekor, Kris osi i parey. 13 Parski nou tou nou’n ganny batize dan en sel lespri sen pour form en sel lekor, ki swa Zwif oubyen Grek, ki swa lesklav oubyen dimoun lib e nou tou nou’n ganny* menm lespri sen. 14 Parski lekor i annan plizyer parti pa zis enn. 15 Meton lipye i dir: “Vi ki mon pa lanmen, mon pa form parti lekor,” sa pa vedir ki i pa form parti lekor. 16 Fer konmsi zorey i dir, “Vi ki mon pa lizye, mon pa form parti lekor,” sa pa vedir ki i pa form parti lekor. 17 Si lekor antye ti en lizye, ki mannyer i ti pou tande? Si i ti en zorey, ki mannyer i ti pou kapab santi loder? 18 Me Bondye in met sak parti lekor dan son plas apropriye. 19 Si tou parti lekor ti parey, eski sa ti pou en lekor? 20 Me i annan plizyer parti lekor, pourtan i annan en sel lekor. 21 Lizye pa kapab dir avek lanmen, “Mon pa bezwen ou” ouswa latet pa kapab dir avek lipye, “Mon pa bezwen ou.” 22 O kontrer, bann parti lekor ki paret pli feb i neseser 23 e bann parti lekor ki nou krwar i pa sitan enportan, nou donn zot plis loner. Sanmenm nou tret bann parti lekor ki pa sitan zoli avek plis respe, 24 tandis ki bann parti lekor ki pli zoli pa bezwen nanryen. Kantmenm sa, Bondye in fer lekor dan sa fason, i donn en pli gran loner bann parti lekor ki napa bokou loner, 25 pour ki napa divizyon dan lekor, me bann parti lekor i devret enterese avek kanmarad. 26 Si en parti lekor i soufer, tou lezot parti lekor i soufer avek li osi ouswa si en parti lekor i ganny onore, tou lezot parti lekor i rezoui avek li. 27 Zot lekor Kris e zot tou endividyelman zot en parti lekor Kris. 28 Bondye in etabli dan kongregasyon: premyerman bann zapot, dezyenmman bann profet, trwazyenmman bann ansenyan, apre i annan bann ki annan abilite pour fer mirak, geri bann malad, ed lezot, dirize e koz diferan langaz. 29 Pa tou dimoun ki zapot, non? Pa tou ki profet oubyen ansenyan, pa i vre? Pa tou ki fer mirak, non? 30 Pa tou ki annan abilite pour geri bann malad, pour koz diferan langaz oubyen enterpret* diferan langaz? 31 Me kontinyen fer zefor pour ganny bann abilite ki pli enportan. Pourtan, mon pou montre zot en keksoz ki pli siperyer.
^ Literalman, “don.”
^ Oubyen “zot ti bann dimoun lezot nasyon.”
^ Oubyen “bwar.”
^ Oubyen “tradwi.”